Javaslat: A TANÁCS HATÁROZATA a tagállamok forgalmi adóra vonatkozó jogszabályainak összehangolásáról szóló, 77/388/EGK hatodik tanácsi irányelvtől eltérő különleges intézkedés bevezetésének az Egyesült Királyság részére történő engedélyezéséről

(előterjesztő: a Bizottság)

INDOKLÁS

1. A tagállamok forgalmi adóra vonatkozó jogszabályainak összehangolásáról - közös hozzáadottértékadó-rendszer: egységes adóalap-megállapítás - szóló, 1977. május 17-i 77/388/EGK [1] hatodik tanácsi irányelv 27. cikke szerint a Tanács, az adó-megállapítási eljárás egyszerűsítése, illetve az adókijátszás vagy adókikerülés bizonyos típusainak megakadályozása érdekében a Bizottság javaslata alapján, egyhangúlag engedélyezheti bármely tagállamnak az irányelv rendelkezéseitől eltérő különleges intézkedések bevezetését.

[1] HL L 145., 1977.6.13., 1. o. Legutóbb a 2004/15/EK irányelv által módosított irányelv (HL L 52., 2004.2.21., 61. o.)

2. Az Egyesült Királyság kormánya a Bizottságnak címzett és a Bizottság Főtitkársága által 2004. február 13-i dátummal bejegyzett levélben engedélyt kért a 77/388/EGK irányelv 11. cikke A. része (1) bekezdése a) pontjától eltérő intézkedés bevezetéséhez. A Bizottság 2004. március 15-i dátummal keltezett levelében tájékoztatta a többi tagállamot az Egyesült Királyság kérelméről.

3. A Bizottság a 27. cikket érintő, a hatályba lépő 2004/7/EK tanácsi irányelvben foglalt módosításokat megelőzően kapta meg a kérelmet. Átmeneti szabályok hiányában azonban az alkalmazás a jelenlegi mintsem a korábbi szabályok alapján teljesül.

4. A 77/388/EGK irányelv 11. cikke A. része (1) bekezdése a) pontja a termékértékesítés/szolgáltatásnyújtás adóalapját a következőképpen állapítja meg: ,minden, ami a teljesítés ellenértékét képezi, amelyet az átadó vagy a szolgáltatást teljesítő ezért az értékesítésért az átvevőtől, a szolgáltatás címzettjétől ... kap vagy kapnia kell." E rendelkezés rendszerint elegendő az esetben, amikor a termékértékesítésnek/szolgáltatásnyújtásnak valós kereskedelmi rendeltetése van és amennyiben az átadó vagy a szolgáltatást teljesítő és az átvevő vagy szolgáltatás címzettje között nem áll fenn a szolgáltatás értékét befolyásoló kapcsolat. Amikor azonban az ügyletben részt vevő felek kapcsolatban állnak egymással, megállapítható, hogy egyes termékértékesítésekre/szolgáltatásnyújtásokra a piaci érték alatt kerül sor. Egymással kapcsolatban álló felek közötti ilyen jellegű alulértékelt termékértékesítés vagy szolgáltatásnyújtás kezelése érdekében - ahol a kedvezményezett teljes vagy részleges adómentessége következtében fennáll az adókiesés valószínűsége - az Egyesült Királyság számára már engedélyezték a 11. cikktől való eltérést. [2] Ezen eltérés ilyen jellegű szolgáltatásnyújtások esetén feljogosítja a hatóságokat a szolgáltatás teljes szabadpiaci forgalmi értéke alapján való adóbeszedésre. Habár ezen eltérés iránti kérelem tárgyát képező rendszer hasonló a már létező eltérésekben lévőkhöz, az eredeti eltérés iránti kérelem alapja nem fedi le elégségesen a módosított rendszert.

[2] HL L 132., 1987.5.21., 22. o.

5. Az Egyesült Királyság ezennel egy olyan kiegészítő, szigorúan célirányos eltérést igényel, mely lehetővé teszi számára a gépjármű-kereskedelmi ágazatban a munkaadó és alkalmazott között felmerülő adókikerülés kiküszöbölését. A meglévő közösségi jogszabály 6. cikke (2) bekezdése létrehozza az ún. ellenérték fejében nyújtott szolgáltatást arra az esetre, amikor a vállalati alap részét képező és adólevonásra jogosult áruk rendelkezésre állnak az alkalmazottak magáncélú használatára. Ezen szolgáltatásnyújtás értékelését a 11. cikk A. része (1) bekezdése a) pontja szabályozza, mely megköveteli, hogy az adóalany a szolgáltatásnyújtás teljesítése érdekében felmerült kiadása utáni adóról számoljon el. Az Egyesült Királyság által azonosított esetekben azonban e jogszabályokat úgy játsszák ki, hogy a munkaadó felszámít egy bizonyos díjat. Ennek következményeként a szolgáltatásnyújtás értéke a 11. cikk A. része (1) bekezdése a) pontja hatálya alá kerül. Ebből kifolyólag az adó az alkalmazott által ténylegesen fizetett összeg alapján kerül felszámolásra, mely nyilvánvalóan kizárólag a munkakapcsolatok révén hozzáférhető szinten lép fel.

6. Az Egyesült Királyság által azonosított visszaélések jelenleg a gépjárműiparra korlátozódnak. A vállalkozások jogosultak az adó-visszatérítésre azon gépkocsik esetében, melyek a gépjárműgyártó vagy a gépjármű-kereskedő kereskedelmi raktárkészletének részét képezik. A leggyakoribb példa a bemutató-autó. A bemutató-autókat gyakran a munkaidőn kívül is az alkalmazottak rendelkezésére bocsátják. Ha a bemutató-autót minden díj nélkül bocsátanák rendelkezésére - mivel megtörtént az adólevonás -, akkor a jelenlegi szabályok mellett a gépkocsi rendelkezésre bocsátásáért a szolgáltatást teljesítő adóalanynak a teljes költség alapján kellene adóznia. Mivel azonban az alkalmazott a gépkocsi-használatért egy bizonyos összeget fizet, ezen értékelési rendelkezés felfüggesztésre kerül, és a 11. cikk A. része (1) bekezdése a) pontjában meghatározott szokásos szabály alkalmazandó. Következésképpen a hozzáadottérték-adó a ténylegesen fizetett összeg alapján kerül kiszámításra. Mivel az alkalmazott és az munkaadó egymással kapcsolatban áll, mód van a gépkocsiért kiszabott díj mesterségesen alacsony szintű megszabására. Így az munkaadó számára lehetővé válik, hogy jelentős hasznot adományozzon az alkalmazottnak.

7. Ez az adókikerülési rendszer az Egyesült Királyságban értékesítés tárgyát képezte. Tekintettel arra, hogy a gépjárművek jelentős értékkel bíró áruk, valamint az alkalmazottak rendelkezésére bocsátott mennyiség miatt az Egyesült Királyság kormánya úgy becsülte fel, hogy a már elvesztett összegek mellett, további jelentős adóveszteség léphet fel, ha szélesebb körben élnének a rendszerrel. Az Egyesült Királyság egy általános eltéréssel ellentétben azon eltérést kérelmezte, mely közvetlenül kezelné a rendszert, mivel véleménye szerint a visszaélés egy bizonyos piaci ágazatra korlátozódik. Egy célirányos eltérés egyben azt is jelenti, hogy a helyreigazító intézkedések arányban állnak a problémával.

8. A rendszer általában azért korlátozódik a gépjármű-kereskedelemre, mivel az Egyesült Királyságban a vállalkozások által megvásárolt gépkocsik után a hozzáadottérték-adó nem téríthető vissza, amennyiben a gépkocsit bármilyen magánjellegű célra használják. Ez az üzletág meghatalmazottként lép fel a magánjellegű használat adóztatásáért, és ezért a magánszemélyek általi használat elszámolásra kerül. Ez alól kivételt jelentenek a gépjármű-kereskedelemmel foglalkozó vállalkozások, melyek gépkocsikat tartanak kereskedelmi árukészletként és egyúttal képesek az adó visszatérítésére. Következésképpen e gépkocsik bármilyen magánjellegű használatát adókötelezettség alá kellene vetni.

9. A fentieket figyelembe véve a Bizottság úgy ítéli meg, hogy az Egyesült Királyság kormánya által igényelt eltérést engedélyezni kell.

Javaslat: A TANÁCS HATÁROZATA a tagállamok forgalmi adóra vonatkozó jogszabályainak összehangolásáról szóló, 77/388/EGK hatodik tanácsi irányelvtől eltérő különleges intézkedés bevezetésének az Egyesült Királyság részére történő engedélyezéséről

AZ EURÓPAI UNIÓ TANÁCSA,

tekintettel a tagállamok forgalmi adóra vonatkozó jogszabályainak összehangolásáról - közös hozzáadottértékadó-rendszer: egységes adóalap-megállapítás - szóló, 1977. május 17-i 77/388/EGK tanácsi irányelvre [3] és különösen annak 27. cikkére,

[3] HL L 145., 1977.6.13., 1. o. Legutóbb a 2004/15/EK irányelv által módosított irányelv (HL L 52., 2004.2.21., 61. o.)

tekintettel a Bizottság javaslatára [4],

[4] HL C [...]., [...], [...]. o.

mivel:

(1) Az Egyesült Királyság a Bizottság Főtitkársága által 2004. február 13-i dátummal bejegyzett levélben engedélyt kért a 77/388/EGK irányelv 11. cikke A. része (1) bekezdése a) pontjától eltérő különleges intézkedés bevezetésének engedélyezéséhez.

(2) Az eltérés célja a hozzáadottérték-adónak (HÉA) a szolgáltatásnyújtások alulértékeléséből következő kikerülésének megakadályozása. Ennek különösen az a rendeltetése, hogy megakadályozza a gépjármű-kereskedelemben az alkalmazottak számára névleges díj ellenében lehetséges gépkocsi-használat gyakorlatának a 77/388/EGK irányelv 6. cikke (2) bekezdésének értelmében történő megkerülhetőségét. Mivel ez a díj a szolgáltatásnyújtás ellenértékeként kerül feltüntetésre, a hozzáadottérték-adó a 77/388/EGK 11. cikke A. része (1) bekezdése a) pontja alapján az alkalmazott által fizetett tényleges összeg után kerül beszedésre. Mivel azonban a két fél között munkakapcsolat áll fenn, a ténylegesen fizetett összeg mesterséges módon alacsony, mely jelentősen alacsonyabb hozzáadottértékadó-bevételltel jár.

(3) Az Egyesült Királyság 11. cikktől való eltérés iránti kérelmét [5] - melynek rendeltetése az egymással kapcsolatban álló személyek között alulértékelt szolgáltatásnyújtások problémájának leküzdése abban az esetben, amikor a szolgáltatás kedvezményezettje teljes vagy részleges adómentességet élvez - már engedélyezték. Azért vált szükségessé egy további és pontosabban meghatározott eltérés, mert az eltérés engedélyezésekor az ,egymással kapcsolatban álló" meghatározásba nem számítottak bele alkalmazottakat, és mivel az alkalmazott nem egy teljes vagy részleges adómentességet élvező adóalany.

[5] HL L 132., 1987.5.21., 22. o.

(4) A különleges intézkedés csak abban az esetben alkalmazandó, ha az igazgatás úgy dönt, hogy a 11. cikk A. része (1) bekezdése a) pontjával összhangban meghatározott adóköteles összeget a részt vevő felek között munkakapcsolatok befolyásolták. A döntést minden esetben nyilvánvaló tényekre és nem feltételezésekre kell alapozni.

(5) Tekintettel az eltérés korlátozott alkalmazási területére, a különleges intézkedés arányban áll a kitűzött céllal.

(6) Az eltérés nem gyakorol káros hatást a Közösség hozzáadottérték-adóból származó saját forrásaira.

ELFOGADTA EZT A HATÁROZATOT:

1. cikk

A 77/388/EGK irányelv 11. cikke A. része (1) bekezdése a) pontjától eltérve az Egyesült Királyság részére engedélyezett, hogy 2008. december 31-ig a szolgáltatás szabadpiaci forgalmi értékét tekintse adóalapnak abban az esetben, amikor a szolgáltatásnyújtás gépkocsi-használatból áll, mely során a szolgáltatást teljesítő és a kedvezményezett a gépjármű-kereskedelmen belül egymással kapcsolatban álló személyek.

2. cikk

Az 1. cikk abban az esetben alkalmazható, amennyiben a következő feltételek teljesülnek:

(a) a szolgáltatást teljesítőnek jogában áll teljesen vagy részlegesen levonni a gépjárműre alkalmazott hozzáadottérték-adót;

(b) a kedvezményezett nem teljes adóalany és a nemzeti jogszabályokban meghatározott munkakapcsolatok révén kötődik a szolgáltatást teljesítőhöz.

(c) az eset körülményeiből indokolt arra következtetni, hogy a 77/388/EGK irányelv 11. cikke A. része (1) bekezdése a) pontjában meghatározottaknak megfelelően a (b) pontban említett munkakapcsolatok befolyásolták az adóalapot.

3. cikk

Ennek a határozatnak Nagy-Britannia és Észak-Írország Egyesült Királysága a címzettje.

Kelt Brüsszelben, [...]

a Tanács részéről

az elnök